Дыкъэзыухъуреихь дунейм и хъумакIуэхэр
Дыкъэзыухъуреихь дунейр хъумэным и илъэсу 2013 гъэр ягъэуващ. Абы ипкъ иткIэ, Къэбэрдей-Балъкъэрым щрагъэкIуэкIыну я мурадщ Кавказ Ищхъэрэм хиубыдэ щIыналъэхэм я гъэзэщIакIуэ властхэм я IэнатIэхэм я зэIущIэ.
Зэхуэсым щытепсэлъыхьынущ щIым и хъугъуэфIыгъуэхэр тэмэму къэгъэсэбэпынымрэ щIыуэпсыр хъумэнымрэ. Апхуэдэу ирагъэкIуэкIынущ «Патруль щхъуантIэ», «Жыг хэсэ», «Паркым хуэдэу зыщыбгъэпсэху къэгъуэтыгъуейщ» зыфIаща акцэхэр, экологиер хъумэным теухуа щэбэт щIыхьэхухэр, эколог, биолог, щIыуэпсым къыщыхъу зэхъуэкIыныгъэхэм кIэлъыплъ ныбжьыщIэхэм я зэхыхьэхэр.
Къыхэгъэщыпхъэщ, шыщхьэIу мазэм къыщыщIэдзауэ цIыху куэд зыгъэщхьэжагъуэ губгъуэ жыхапхъэм (амброзием) ебэнынымкIэ лэжьыгъэ щхьэхуэхэри зэрырагъэкIуэкIынур. Дыкъэзыухъуреихь дунейр хъумэным и илъэсым къриубыдэу КъБКъУ-м и студентхэм еджапIэм, Ботаническэ хадэм, езыхэм я общежитхэм я хъуреягъым къыщыкI амброзие удзыр кърачынущ.
Дыкъэзыухъуреихь дунейм зэраныгъэ ин езых мафIэсыр къыщIэхъу щхьэусыгъуэхэмрэ абы зэрызыщыпхъумэну Iэмалхэмрэ ятеухуа дерс щхьэпэхэр Шэджэм ЕтIуанэм дэт курыт еджапIэхэм щрагъэкIуэкIащ. Сабийхэр щагъэгъуэзащ Iугъуэ дыджым и Iэужьхэми.
Мыпхуэдэ зэIущIэхэр илъэсыр икIыху щIыпIэ псоми щрагъэкIуэкIынущ.
Жанхъуэт Зузэ.
